b'\n_START_ARTICLE_\nRo\xc5\xbea Pi\xc5\xa1\xc4\x8danec\n_START_SECTION_\n\xc5\xbdivljenje in delo\n_START_PARAGRAPH_\nRojena v Lovrencu na Dravskem Polju je odra\xc5\xa1\xc4\x8dala v okolju, ki se je v letih najhuj\xc5\xa1e gospodarske krize borilo zgolj za pre\xc5\xbeivetje. Ni bilo denarja ne niti za papir, \xc5\xa1e manj pa za barvne svin\xc4\x8dnike. Kot otrok je izrabila vsako prilo\xc5\xbenost za risanje in bila za to v\xc4\x8dasih tudi tepena. Otroci so namre\xc4\x8d morali delati in pomagati doma._NEWLINE_Kon\xc4\x8dala je trgovsko \xc5\xa1olo v Mariboru, kamor se je vpisala na \xc5\xbeeljo star\xc5\xa1ev. Kot mladinska aktivistka je od\xc5\xa1la v partizane. Po vojni je \xc5\xa1tudirala na ljubljanski Akademiji za likovno umetnost in leta 1950 zaklju\xc4\x8dila \xc5\xa1tudij slikarstva. Dve leti kasneje je kon\xc4\x8dala slikarsko specialko pri Slavku Pengovu. Po \xc5\xa1tudiju je kot likovni pedagog pou\xc4\x8devala na nekaterih osnovnih \xc5\xa1olah v Ljubljani, zaposlena pa je bila na Gimnaziji Poljane v Ljubljani do upokojitve leta 1973._NEWLINE_Ilustracije Ro\xc5\xbee Pi\xc5\xa1\xc4\x8danec v knjigi Frana Levstika Kdo je napravil Vidku sraj\xc4\x8dico so postale pomemben del zakladnice slovenske ustvarjalnosti. Slikanica je do\xc5\xbeivela \xc5\xa1tevilne ponatise v Sloveniji in v tujini in je prejela vrsto nagrad. Z ilustracijami je obogatila knjige: Belokranjske pesmice Bo\xc5\xbea Ra\xc4\x8di\xc4\x8da, Zgodbe o zme\xc5\xa1njavah Hansa Fallade, Povestice o pun\xc4\x8dki Maji Bogomira Magajne, rusko pravljico Trije medvedi , knjige Hi\xc5\xa1nikov dan, Beli konji\xc4\x8d, S helikopterjem k stricu Tintinu Branke Jurca, Medenjakovo hi\xc5\xa1ico Franti\xc5\xa1ka Hrubina, Pikapolonico, Na\xc5\xa1e \xc5\xbeivali Franca Bevka, Pridi, mili moj Ariel Mire Miheli\xc4\x8d, Janko in Metka bratov Grimm in Kam potuje cesta Valerije Skrinjar - Tvrzove. S svojimi ilustracijami je vrsto let navdu\xc5\xa1evala mlade bralce Cicibana in Pionir\xc4\x8dka._NEWLINE_Kot upokojenka se je posve\xc4\x8dala predvsem akvarelom in risbam._NEWLINE_Ustvarjala je vse do smrti - umrla je za posledicami raka v septembru 2006.'